《寿黄贰守琮七言长律十六韵》
明代·龚敩

西浙澄波浸五湖，平江王气压三吴。故家礼乐新文运，泽国山河旧霸图。

昭代贤才誇奕世，中州清淑出名都。云高北海翻鹏翼，尘满南阳识凤雏。

群史六经那辍诵，万言九制不操觚。场中策对三千字，天上名传第几胪。

匹马春风行陇华，双旌夜月过延鄜。煌煌肘后悬金印，济济腰间绾玉符。

中部琴堂思抚字，上饶铃阁听传呼。溪山冰玉平安好，锦绣文章世代无。

童子何知亲较艺，老儒犹幸借嘘枯。九年已喜陪高义，一见真如谒大巫。

南极星辰光照室，重阳时节庆垂弧。芳馨杳蔼罗椿桂，翠碧交加映竹梧。

珠玉未须辞瓦砾，蘋蘩非敢荐潢污。寿觞欲折黄花泛，不与陶潜共酒徒。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。